CELEX: 32022R0026
Language: mt
Date: 2021-09-24 00:00:00
Title: Regolament Delegat tal-Kummissjoni (UE) 2022/26 tal-24 ta’ Settembru 2021 li jissupplimenta r-Regolament (UE) 2019/2033 tal-Parlament Ewropew u tal-Kunsill fir-rigward tal-istandards tekniċi regolatorji li jispeċifikaw il-kunċett ta’ kontijiet segregati biex tiġi żgurata l-protezzjoni tal-flus tal-klijenti fil-każ ta’ falliment ta’ ditta tal-investiment (Test b’rilevanza għaż-ŻEE)

11.1.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 6/7
               
            
         REGOLAMENT DELEGAT TAL-KUMMISSJONI (UE) 2022/26
         tal-24 ta’ Settembru 2021
         li jissupplimenta r-Regolament (UE) 2019/2033 tal-Parlament Ewropew u tal-Kunsill fir-rigward tal-istandards tekniċi regolatorji li jispeċifikaw il-kunċett ta’ kontijiet segregati biex tiġi żgurata l-protezzjoni tal-flus tal-klijenti fil-każ ta’ falliment ta’ ditta tal-investiment
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2019/2033 tal-Parlament Ewropew u tal-Kunsill tas-27 ta' Novembru 2019 dwar ir-rekwiżiti prudenzjali tad-ditti tal-investiment u li jemenda r-Regolamenti (UE) Nru 1093/2010, (UE) Nru 575/2013, (UE) Nru 600/2014 u (UE) Nru 806/2014 (1), u b’mod partikolari t-tielet subparagrafu tal-Artikolu 15(5), flimkien mal-punt (b) tal-ewwel subparagrafu tal-Artikolu 15(5) tiegħu,
         Billi:
         
                     (1)
                  
                  
                     Kontijiet segregati huma definiti fil-punt (49) tal-Artikolu 4(1) tar-Regolament (UE) 2019/2033 għall-finijiet tat-Tabella 1 fl-Artikolu 15(2) ta’ dak ir-Regolament. Sabiex id-ditti tal-investiment ikunu jistgħu japplikaw koeffiċjenti aktar baxxi għall-kalkolu tar-rekwiżit ta’ kapital “flus tal-klijenti miżmuma”, meta l-flus tal-klijenti jinżammu f’kontijiet segregati, jenħtieġ li l-kunċett ta’ kontijiet segregati jiġi speċifikat bħala li jħaddan il-kundizzjonijiet, li jiżguraw il-protezzjoni tal-flus tal-klijenti f’każ ta’ falliment ta’ ditta tal-investiment. Billi dawk il-kundizzjonijiet huma stabbiliti fl-Artikolu 2(1) tad-Direttiva Delegata tal-Kummissjoni (UE) 2017/593 (2), huwa xieraq li ssir referenza għall-istess kundizzjonijiet għall-finijiet tal-ispeċifikazzjoni tal-kunċett ta’ kontijiet segregati skont dan ir-Regolament. Għalhekk, jenħtieġ li dan ir-Regolament jistabbilixxi sett ta’ rekwiżiti simili bħal dawk stabbiliti fl-Artikolu 2(1) tad-Direttiva Delegata (UE) 2017/593.
                  
               
                     (2)
                  
                  
                     Dan ir-Regolament huwa bbażat fuq l-abbozz tal-istandards tekniċi regolatorji ppreżentat lill-Kummissjoni mill-Awtorità Bankarja Ewropea.
                  
               
                     (3)
                  
                  
                     L-Awtorità Bankarja Ewropea wettqet konsultazzjonijiet pubbliċi miftuħin dwar l-abbozz tal-istandards tekniċi regolatorji li dan ir-Regolament huwa bbażat fuqhom, analizzat l-ispejjeż u l-benefiċċji potenzjali relatati u talbet il-parir tal-Grupp tal-Partijiet Bankarji Interessati stabbilit f’konformità mal-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (3),
                  
               ADOTTAT DAN IR-REGOLAMENT:
         
            Artikolu 1
            Kunċett ta’ kontijiet segregati
            Fir-rigward tal-kundizzjonijiet li jiżguraw il-protezzjoni tal-flus tal-klijenti fil-każ ta’ falliment ta’ ditta tal-investiment, il-kunċett ta’ kontijiet segregati msemmi fl-Artikolu 15(5)(b) tar-Regolament (UE) 2019/2033 għandu jfisser li:
            
                        (a)
                     
                     
                        ir-rekords u l-kontijiet jinżammu b’mod li jippermetti lid-ditti tal-investiment fi kwalunkwe ħin u mingħajr dewmien jiddistingwu bejn il-fondi miżmuma għal klijent wieħed u l-fondi miżmuma għal kwalunkwe klijent ieħor u l-fondi proprji tagħhom;
                     
                  
                        (b)
                     
                     
                        ir-rekords u l-kontijiet jinżammu b’mod li jiżgura l-preċiżjoni tagħhom, u b’mod partikolari l-korrispondenza tagħhom mal-fondi miżmuma għall-klijenti, u li dawn jistgħu jintużaw bħala rekord tal-awditjar;
                     
                  
                        (c)
                     
                     
                        ir-rikonċiljazzjonijiet jitwettqu fuq bażi regolari bejn il-kontijiet interni u r-rekords tad-ditti tal-investiment u dawk ta’ kwalunkwe parti terza li dawk il-fondi jinżammu minnha;
                     
                  
                        (d)
                     
                     
                        ikunu ttieħdu l-passi meħtieġa biex jiġi żgurat li l-fondi tal-klijenti ddepożitati jinżammu f’kont jew kontijiet identifikati separatament minn kwalunkwe kont użat biex jinżammu fondi li jappartjenu għad-ditta tal-investiment;
                     
                  
                        (e)
                     
                     
                        ġew introdotti arranġamenti organizzattivi adegwati biex jiġi mminimizzat ir-riskju tat-telf jew it-tnaqqis tal-fondi tal-klijenti, jew tad-drittijiet marbuta ma' dawk il-fondi, b’riżultat ta' użu ħażin tal-fondi, frodi, amministrazzjoni ħażina, żamma tar-rekords inadegwata jew negliġenza.
                     
                  
         
            Artikolu 2
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-24 ta’ Settembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 314, 5.12.2019, p. 1.
         
            (2)  Id-Direttiva Delegata tal-Kummissjoni (UE) 2017/593 tas-7 ta’ April 2016 li tissupplimenta d-Direttiva 2014/65/UE tal-Parlament Ewropew u tal-Kunsill rigward is-salvagwardja tal-istrumenti finanzjarji u l-fondi tal-klijenti, l-obbligi ta' governanza tal-prodotti u r-regoli applikabbli għall-provvediment jew ir-riċeviment ta' tariffi, kummissjonijiet jew kwalunkwe benefiċċju monetarju jew mhux monetarju (ĠU L 87, 31.3.2017, p. 500).
         
            (3)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).